Eric Carr

Paul Charles Caravello (* 12. júl 1950, Brooklyn, New York, USA – † 24. november 1991, New York), známy ako Eric Carr, bol americký hudobník, v rokoch 1980 až 1991 bubeník hardrockovej skupiny Kiss.
Životopis.
Eric Carr sa dostal do skupiny začiatkom osemdesiatych rokov po tom, ako Kiss vyhlásili verejný konkurz, ktorým chceli získať náhradu za problematického Petra Crissa. Posledným albumom, na ktorého nahrávaní sa Criss so skupinou zúčastnil, bol "Love Gun" z roku 1977. V dobe konkurzu sa Paul Caravello živil opravovaním kachlí a popri tom hrával na bicie v rôznych skupinách. Bol posledným z uchádzačov a potom, ako predviedol svoj výkon, požiadal Paula Stanleya, Gene Simmonsa a Ace Frehleya o autogramy. Dúfal, že má aspoň nejakú šancu, že bude vybratý. Po tom, ako sa stal členom skupiny, začal používať pseudonym Eric Carr. Prvou maskou, ktorú mal v skupine bol "The Hawk" (sokol, jastrab), no zmenil si ju na "The Fox" (líščiu masku). 
Prvým albumom, ktorý Carr so skupinou Kiss nahral, bol projekt "Music from "The Elder"", soundtrack k neexistujúcemu filmu. Tento album bol úletom skupiny k mystickému art rockovému hudobnému štýlu. Bol autorom skladby "Under the Rose", s refrénom v štýle gregoriánskeho chorálu. Bol aj spoluautorom niekoľkých skladieb na albumoch "Lick it Up", "Animalize" a "Crazy Night".
Fanúšikmi je Eric Carr často hodnotený ako jeden z najlepších bubeníkov v histórii skupiny, pre jeho intenzívny a presný štýl hry, odlišný od jemnejšej, džezom ovplyvnenej Crissovej techniky. Carrov štýl hry na bicie nástroje je lepšie identifikovateľný na nahrávkach ďalšieho albumu skupiny "Creatures of the Night" z roku 1982. Eric Carr bol nielen hráčom na bicie, ale bol aj spevák a ovládal aj iné hudobné nástroje ako je gitara, basová gitara, klavír. Naspieval aj novšiu verziu skladby "Beth", ktorá bola nahraná pre ich kompilačný album "Smashes, Thrashes &amp; Hits" z roku 1988. V roku 1989 naspieval svoju skladbu "Little Caesar" na album "Hot In The Shade". Carrove posledné koncertné vystúppenie so skupinou KISS bolo 9. novembra 1990 v Madison Square Garden (New York).
Počas koncertného turné k albumu "Hot in the Shade" začal mať Eric Carr zdravotné problémy. Bolo mu diagnostikované zriedkavé ochorenie, nádor na srdci. Podstúpil operáciu, pri ktorej mu boli odstránené tumory na pravej srdcovej komore a na pľúcach. Napriek radikálnej liečbe sa Carrov zdravotný stav nezlepšoval a 24. novembra 1991 Eric zomrel vo veku 41 rokov, v ten istý deň ako líder skupiny Queen, Freddie Mercury. 
Ericova posledná nahrávka so skupinou KISS bola skladba "God Gave Rock 'N Roll To You II", ku ktorej naspieval vokály. Pri bicích nástrojoch ho nahradil Eric Singer, ktorý predtým hral v skupine Paula Stanleya. Eric Carr sa ešte objavil na videu k tejto skladbe. Po jeho smrti sa stal Eric Singer ďalším z bubeníkov skupiny KISS. Ako pocta bola Carrovi venovaná posledná skladba albumu "Revenge" s názvom "Carr Jam 1981". Je to improvizované sólo na bicie, ktoré bolo nahrané počas výroby albumu "Music From The Elder". Gitarový part Ace Frehleya bol v pôvodnej nahrávke sólom, ktoré nahral Bruce Kulick.
Eric Carr je pochovaný na cintoríne "Cedar Hill" v meste Newburgh, v štáte New York.